波波跳舞呻負荷重 郭珮文自嘲欠賣點 全力Sell身材
視帝陳展鵬的太太單文柔盛傳有喜,他再三否認,同時不忘放閃:「我唔覺佢肥,亦唔鍾意女仔太瘦。」同場的「大騎樓港姐」郭珮文自認欠賣點,不介意外間將視線集中在她的身材上。
陳展鵬、林峯、郭珮文、邵初及黃婧靈(波波)等,昨午現身紅館參與《第九屆全港運動會》錄影,曾是港隊乒乓球代表的展鵬負責表演乒乓球歌舞劇,郭珮文與邵初表演啦啦隊招式,波波則大跳拉丁舞,氣氛熱鬧。
陳展鵬投訴囡囡洩密
郭珮文與邵初透露近日忙於練啦啦隊招式,後者更跳到雙腳有瘀傷,要用粉底遮掩。提到近日客串《愛.回家之開心速遞》,郭珮文指拍處境劇與正劇感覺不一樣:「兩樣都開心,好過要我做主持。(叫《福祿壽訓練學院》放人啦!)我諗佢哋都唔會再搵我喇,哈哈!」問到可介意每次焦點都落在身材上?她爽快表示:「唔介意,暫時除咗身材同天然呆,對觀眾嚟講我都冇咩賣點。」而日前她就在社交平台大派福利,穿超貼身運動背心行山,火辣程度爆燈!
陳展鵬受訪時表示仍有接觸乒乓波,並透露早前曾相約任達華等切磋球技,但謙稱自己已退步。問到囡囡「小豬比」可有遺傳其運動細胞?他說:「我覺得佢都有運動細胞,不過由得佢自己選擇興趣啦。」提到日前為太太單文柔慶生,他表示原本想製造驚喜,卻被囡囡踢爆:「冇理由唔講佢知,但佢又會成日提住!(太太係咪有喜?)冇呀,我哋一直有畀心機(造人),睇天意啦!唔覺得佢肥,佢都畀我感染咗凡事睇開啲,所以冇唔開心。我會睇住佢,健康就得,我都唔鍾意女仔太瘦。」
至於波波的性感拉丁舞衣相當搶鏡,她表示首次接觸拉丁舞便已愛上。記者笑問如此「胸狠」,舞伴會否覺得尷尬?她笑說:「唔會嘅,因為我哋好專心數拍子同聽音樂。(『負荷』咁重,跳到腰骨痛?)真係會喎!因為每個動作都拉得好直,唔小心就會Chok到。」
本文連結 : https://orientaldaily.on.cc/content/娛樂/odn-20240422-0422_00282_021/波波跳舞呻負荷重--郭珮文自嘲欠賣點--全力Sell身材